钦定古今图书集成/历象汇编/岁功典/第002卷 > 后汉
## 钦定古今图书集成/历象汇编/岁功典/第002卷 > 后汉

登灵台。使尚书令持节诏骠骑将军、三公曰：‘今令月
吉日，宗祀光武皇帝于明堂，以配五帝。礼备法物，乐
和八音，咏祉福，舞功德。其班时令，敕群后，事毕升灵
台，望元气，吹时律，观物变。令百僚师尹其勉修厥职，
顺行时令，敬若昊天，以绥兆人’。”是岁始迎气于五郊。

### 章帝建初五年冬始行月令迎气乐每月朔旦有司读令

按：《后汉书章帝本纪》云云。

〈注〉《东观记》曰：“马防上言，圣人作乐，所以宣气致和，顺阴阳也。臣愚以为可因岁首发太簇，奏《雅》《颂》，以迎和气。”时以作乐器费多，遂独行十月迎气乐也。

按《礼仪志》，每月朔旦，太史上其月历，有司侍郎尚书
见读其令，奉行其政。朔前后各二日，皆牵羊酒至社
下以祭日。按《祭祀志》，迎时气，五郊之兆。自永平中，
以《礼谶》及月令有五郊迎气服色，因釆元始中故事，
兆五郊于雒阳四方，中兆在未，坛皆三尺，阶无等。立
春之日，迎春于东郊，祭青帝句芒，车旗服饰皆青，歌
青阳，八佾舞《云翘》之舞。立夏之日，迎夏于南郊，祭赤
帝祝融，车旗服饰皆赤，歌朱明，八佾舞《云翘》之舞。先
立秋十八日，迎黄灵于中兆，祭黄帝后土，车旗服饰
皆黄，歌《朱明》，八佾舞《云翘》《育命之舞》。立秋之日，迎秋
于西郊，祭白帝蓐收，车旗服饰皆白，歌《西皓》，八佾舞
《育命之舞》。立冬之日，迎冬于北郊，祭黑帝元冥，车旗
服饰皆黑，歌《元冥》，八佾舞《育命之舞》。

〈注〉《皇览》曰：“迎礼，春夏秋冬之乐，又顺天道，是故距冬至日四十六日，则天子迎春于东堂，距邦八里，堂高八尺，堂阶三等，青税八乘，旗旄尚青，田车载矛，号曰助天生，唱之以角，舞之以羽翟，此迎春之乐也。自春分数四十六日，则天子迎夏于南堂，距邦七里，堂高七尺，堂阶二等，赤税七乘，旗旄尚赤，田车载戟，号曰助《天养》。”唱之以征，舞之以鼓𩊠，此迎夏之乐也。自夏至数四十六日，则天子迎秋于西堂，距邦九里，堂高九尺，堂阶九等，白税九乘，旗旄尚白，田车载兵，号曰《助天收》。唱之以商，舞之以干戚，此迎秋之乐也。自秋分数四十六日，则天子迎冬于北堂，距邦六里，堂高六尺，堂阶六等，黑税六乘，旗旄尚黑，田车，载甲铁鍪，号曰《助天诛》。唱之以羽，舞之以干戈，此迎冬之乐也。

按，《文献通考》：“建初五年，始行十二月迎气乐。立春之
日，迎春于东郊，歌《青阳》，八佾舞《云翘之舞》；立夏之日，
迎夏于南郊，歌《朱明》，八佾舞《云翘》之舞。先立秋十八
日，迎黄灵于中兆，歌《朱明》，八佾舞《云翘》《育命》之舞；立
秋之日，迎秋于西郊，歌《西皓》，八佾舞《育命》之舞；立冬
之日，迎冬于北郊，歌《元冥》，八佾舞《育命之舞》。”

### 灵帝熹平六年蔡邕请迎气五郊帝从之

按《后汉书灵帝本纪》，不载。　按《蔡邕传》，熹平六年七
月，邕上封事曰：“臣自在宰府，及备朱衣，迎气五郊，而
车驾稀出，四时至敬，屡委有司，虽有解除，犹为疏废。
故皇天不悦，显此诸异，谨条七事。一曰《明堂月令》，天
子以四立及季夏之节，迎五帝于郊，所以导致神气，
祈福丰年。”书奏，帝乃亲迎气北郊。